ASK บวก 3% โบรกฯชูเป้า 55 บ. เล็งกำไร Q3 แตะ 301 ลบ. รับสินเชื่อโตเด่น-ต้นทุนลด
ASK วิ่ง 3% โบรกฯคาดกำไรไตรมาส 3 แตะ 301 ลบ. โต 30% จากงวดเดียวกันของปีก่อน จากการเติบโตของสินเชื่อที่แข็งแกร่งและการคุมค่าใช้จ่ายในการดำเนินงานที่ดี ซึ่งสามารถชดเชยต้นทุนสินเชื่อที่เพิ่มขึ้นได้ แนะนำ “ซื้อ” เป้า 55 บ.
20 ต.ค. 2564

ผู้สื่อข่าวรายงานว่าวันนี้ (20 ต.ค.2564) ราคาหุ้น บริษัท เอเซียเสริมกิจลีสซิ่ง จำกัด (มหาชน) หรือ ASK ณ เวลา 10:58 น. อยู่ที่ระดับ 38.75 บาท เพิ่มขึ้น 1.25 บาท หรือ 3.33% โดยทำจุดสูงสุดที่ 39.00 บาท และทำจุดต่ำสุดที่ 37.75 บาท ด้วยมูลค่าการซื้อขาย 63.39 ล้านบาท

บริษัท หลักทรัพย์ เมย์แบงก์ กิมเอ็ง (ประเทศไทย) จำกัด (มหาชน) ระบุในบทวิเคราะห์ (20 ต.ค.2564) โดยคาดกำไรไตรมาส 3/2564 ที่ 301 ล้านบาท เพิ่มขึ้น 30% จากงวดเดียวกันของปีก่อน และเพิ่มขึ้น 12% จากไตรมาสก่อน จากการเติบโตของสินเชื่อที่แข็งแกร่งและการควบคุมค่าใช้จ่ายในการดำเนินงานที่ดี ซึ่งสามารถชดเชยต้นทุนสินเชื่อที่เพิ่มขึ้นได้ และคาดว่ากำไรของบริษัทจะเติบโตจากไตรมาสก่อนทุกไตรมาสถึงไตรมาส 4/2565 ในขณะที่ค่า PE ปี 2565 เทรดเพียง 12 เท่า ทั้งนี้แนะนำ “ซื้อ” ราคาเป้าหมาย 55 บาท
 